Nama Horus

Nama Horus ialah lambang tertua yang diketahui dan digunakan oleh pemerintah Mesir purba. Ia tergolong dalam "lima nama agung" seorang firaun Mesir. Walau bagaimanapun, ahli Egiptologi dan ahli bahasa moden semakin cenderung menggunakan istilah yang lebih neutral, iaitu "nama serekh". Ini kerana bukan semua firaun meletakkan burung falkon, yang melambangkan dewa Horus, di atas serekh mereka.

 Rupa lambang 
Gambar nama Horus terdiri daripada dua unsur asas: Figura dewa tertentu yang duduk atau berjalan memegang vignet segi empat tepat yang berhias, menyerupai pelan lantai depan bangunan istana dan halaman istana. Vignet segi empat tepat ini dipanggil serekh, mengikut perkataan Mesir untuk "mukaan" atau "depan bangunan". Terdapat banyak variasi bagaimana mukaan ini dalam serekh dihiaskan. Kerumitan dan perincian hiasan mukaan ini berbeza-beza bergantung pada objek di mana ia dibubuhkan. Seolah-olahnya, tiada peraturan ketat yang wujud untuk reka bentuk serekh itu. Nama firaun ditulis dalam ruang kosong yang mewakili halaman istana.Jürgen von Beckerath: Handbuch der ägyptischen Königsnamen. Münchner Ägyptologische Studien. Bd. 49. Philipp von Zabern, Mainz 1999, , p. 7-9.Rolf Gundlach: Horus in the Palace: The centre of State and Culture in pharaonic Egypt. In: Rolf Gundlach, John H. Taylor: Egyptian royal Residences: 4. Symposium zur Ägyptischen Königsideologie (4th edition, London 2004). Harrassowitz, Wiesbaden 2009, , p. 45–68.Toby A. H. Wilkinson: Early Dynastic Egypt: Strategy, Society and Security. Routledge, London 1999, , p. 56-57, 201-202.

 Simbolisme 
Makna simbolik nama Horus masih diperdebatkan. Namun, jelas bahawa nama seorang raja ditujukan terus kepada dewa yang di atas serekh itu. Dalam kebanyakan kes, ia burung falkon dewa Horus. Ini berdasarkan tradisi dan kepercayaan Mesir bahawa seorang raja yang hidup dianggap sebagai wakil Horus di dunia. Contoh yang baik ialah nama raja Dinasti Kedua, Raneb. Namanya ditulis dengan tanda matahari (Râ) dan tanda bakul (néb). Bersama-sama, nama itu berbunyi "Tuan matahari Horus", dengan itu mengintegrasikan Horus sebagai penaung diraja ke dalam nama raja.Jochem Kahl: Ra is my Lord. Searching for the Rise of the Sun God at the Dawn of Egyptian History. Harrassowitz, Wiesbaden 2007, . page 4–14. Para sarjana menjelaskan kekuatan simbolik dan ekspresif burung falkon Horus: melayang tinggi di langit, mendepangkang sayapnya dengan luas dan seolah-olah memandang seluruh Mesir, haiwan lambang ini melambangkan keserbahadiran dan kuasa yang menjangkau segala. Selain itu, nama-nama raja dari dinasti awal, apabila diterjemahkan, menunjukkan sifat-sifat agresif yang menakjubkan, yang jelas menyatakan hasrat raja-raja Mesir untuk menjadi tidak dapat disentuhi dan tidak dapat dikalahkan, berkat dewa Horus. Semasa Dinasti Kedua, nama serekh raja-raja mendedahkan sifat yang lebih aman, menyatakan hasrat firaun untuk memerintah dunia yang teguh penuh dengan ketertiban dan keharmonian: julukan nama Horus Raja Sekhemib, Per-en-ma'at (bermaksud "dia yang mencapai Ma'at"), ialah ungkapan awal yang paling jelas tentang ini. Seperti yang telah disebutkan, kebanyakan raja Mesir memilih Horus sebagai penaung nama dinasti mereka.

Dalam beberapa kes, terutamanya pada pertengahan Dinasti Kedua, sekurang-kurangnya dua nama serekh seolah-olah bertentangan dengan tradisi Horus. Contoh yang paling terkenal ialah raja Seth-Peribsen. Baginda mula-mula menggantikan figura burung falkon pada serekhnya dengan binatang dewa Seth yang berjalan. Kemudian, namanya ditulis dalam bentuk jamak, dengan itu ditujukan kepada Seth dan juga Horus. Nama serekh pengikut-pengikutnya Sekhemib dan Khasekhemwy dibina dengan cara yang sama. Khasekhemwy melanjutkannya dan meletakkan kedua-dua figura dewa Horus dan Seth di atas serekhnya, untuk menekankan dualisme nama serekh. Tingkah laku luar biasa raja-raja Dinasti Kedua ini mungkin kerana kepercayaan Mesir bahawa seorang raja mewakili Horus dan Seth dengan cara-cara yang sama. Mungkin raja-raja tersebut hanya ingin menyatakan dualisme ini dengan sengaja mengubah rupa serekh dan menggantikan figura dewa di atasnya.

 Pengenalan dan sejarah 
Seperti yang telah disebutkan, nama Horus ialah gelaran diraja tertua yang diketahui dan digunakan. Ia diperkenalkan pada zaman tempoh Naqada II pada 3400 SM dan perkembangannya dapat ditemui pada obejk-objek dari Naqada II hingga Dinasti Pertama. Walau bagaimanapun, pada masa pengenalannya, serekh-serekh raja masih tanpa nama. Kemudian, nama raja ditulis di sebelah serekh atau ditinggalkan sepenuhnya. Dalam banyak kes, serekh tidak ada burung falkon Horus dan dalam kes lain, seperti serekh raja Ka, serekh seolah-olah dipegang oleh Horus secara terbalik.Laurel Bestock: The Development of Royal Funerary Cult at Abydos: Two Funerary Enclosures from the Reign of Aha (= Menes: Studien zur Kultur und Sprache der ägyptischen Frühzeit und des Alten Reiches, vol.6). Harrassowitz, Wiesbaden 2009, , p. 6-10. Semasa tempoh pertengahan dan akhir Naqada III (3200–3030 SM), raja-raja mula menulis nama mereka di dalam serekh mereka. Beberapa contoh awal yang terkenal ialah nama Scorpion II dan Ka. Di bawah raja-raja ini, rupa serekh dimuktamadkan. Semasa Dinasti Pertama, satu fesyen pelik dapat diperhatikan: Pada beberapa meterai tanah liat dari makam Abydene raja Hor-Aha, Qa'a dan ratu Meritneith, nama Horus semua raja yang dikesan menurut arkeologi dari Narmer hingga Qa'a disenaraikan dalam satu barisan yang berturut-turut. Semua nama Horus ini tidak mempunyai serekh. Sebab sebenar untuk ini tidak diketahui tetapi ia menunjukkan kerumitan dalam tradisi gelaran diraja, yang masih tidak difahami sepenuhnya sehingga hari ini.

 Serekh khas 
Semasa pengenalan dan perkembangan nama serekh, tiga contoh serekh khas sangat menarik minat ahli Egiptologi dan sejarawan.

Contoh pertama ialah serekh seorang raja protodinastik yang dikenali sebagai "Falkon Berganda". Serekh raja ini mempunyai bahagian atas yang melengkung ke dalam dengan tajam di bahagian tengah. Bahagian dalam serekh dipenuhi dengan banyak titik kecil. Ini menjadikan bahagian atas serekh nampak seperti tanda hieroglif gunung berpuncak dua, tanda untuk "gurun" atau "tanah asing". Keanehan lain serekh Falkon Berganda ialah dua figura burung falkon, kedua-duanya bertenggek di satu sudut di atas serekh yang melengkung dan saling berhadapan. Ahli Egiptologi dan sejarawan yakin bahawa nama raja yang ganjil ini mempunyai makna yang lebih mendalam. Kemungkinan besar ia merujuk kepada Mesir Hilir dan Sinai, kerana nama Falkon Berganda hanya ditemui di dua tapak ini.Eva-Maria Engel: Ein weiterer Beleg für den Doppelfalken auf einem Serech. In: Bulletin of the Egyptian Museum, vol. 2, Cairo 2005, p. 65-69.

Serekh kedua yang ganjil ialah milik Raja Hor-Aha. Ia menunjukkan burung falkon Horus mencapai ke dalam serekh dengan pencakarnya dan memegang gada dan perisai, membentuk perkataan Aha, yang bermaksud "pahlawan Horus". Susunannya menarik kerana biasanya burung falkon Horus dan hieroglif di dalam serekh berada di luar jangkauan dan berdiri bebas daripada satu sama lain. Motif dan makna mendalam serekh Aha tidak diketahui.

Contoh ketiga serekh yang ganjil ialah milik beberapa orang ratu, satunya serekh ratu Meritneith. Untuk masa yang lama, para sarjana percaya bahawa gelaran diraja serekh hanyalah untuk pemerintah lelaki. Atas sebab ini, Meritneith lama dianggap sebagai lelaki, sehingga kesan meterai lumpur mendedahkan gelaran wanita mwt nesw ("ibu (kepada) raja"). Stele makam Meritneith juga membuktikan jantina sebenar ratu ini. Oleh itu, ratu Meritneith merupakan pemerintah wanita Mesir pertama yang dibenarkan menggunakan serekh. Walau bagaimanapun, serekhnya ditudungi dengan panji dewi Neith, bukan figura burung falkon. Kes yang serupa ialah ratu terkenal Hatshepsut dari Dinasti ke-18. Baginda juga menggunakan serekh dan seperti ratu Meritneit, lama dianggap oleh sarjana sebagai lelaki. Ratu lain, Sobekneferu dari Dinasti ke-12, juga menggunakan serekh. Baginda adalah firaun wanita pertama yang menggunakan gelaran diraja penuh.Michel Valloggia: Remarques sur les noms de la reine Sébek-Ka-Rê Néferou Sébek (= Revue d'Égyptologie, vol. 16, Paris 1964). p. 45–53. Firaun perempuan lain mungkin ratu Khentkaus I dari Dinasti ke-4. Walau apa pun, kes-kes ini menunjukkan bahawa pengecualian dalam peruntukan jantina untuk serekh sebagai gelaran diraja sentiasa berkemungkinan. Malah, orang Mesir purba seolah-olah tidak mempunyai masalah besar dengan diperintah oleh seorang wanita.Silke Roth: Die Königsmütter des Alten Ägypten. Harrassowitz, Wiesbaden 2001, , p. 18-23.Toby A. H. Wilkinson: Early Dynastic Egypt. Routledge, London/New York 1999, , p. 74-75.

 Lihat juga 
 Nama Nebty
 Serekh

 Rujukan 

Kategori:Gelaran Mesir purba
Kategori:Bahasa Mesir purba
Kategori:Mitologi Mesir
Kategori:Horus